La Crida encén la flama de les Falles de Llíria 2019
23 de febrer de 2019

Les Falles de Llíria 2019 ja han començat de manera oficial. Les falleres majors del municipi, Marta Torres i Edurne  Romero, han donat la benvinguda a les celebracions falleres en l’emocionant acte de la Crida, que s’ha celebrat a les portes de Ca la Vila.

Les màximes representants han estat acompanyades per l’alcalde Manolo Civera, el regidor de festes Pedro Vicente i membres de la Corporació municipal, el president de Junta Local Fallera Manolo Romero, les components de les respectives corts d’honor, i pels fallers i falleres de les cinc comissions del municipi, que no han volgut perdre’s este acte tan esperat.

Les falleres majors de Llíria, Marta i Edurne, han destacat que el pilar més important d’estes celebracions “són els fallers i falleres que fan grans estes festes”. Al mateix temps, han convidat als veïns a “participar en la setmana festiva que omplirà de música, pólvora i festa els carrers de Llíria, gràcies a l’esforç que fan les comissions per mantindre vives estes tradicions a la ciutat”.  

Abans d’estes emocionants paraules, el primer edil els ha fet entrega de les claus de la ciutat. Amb esta distinció, l’alcalde Manolo Civera ha destacat que “es simbolitza a un poble completament entregat a l'esperit faller, durant estes jornades, per a compartir amb tota la ciutadania l’entusiasme i sentiment d’estes festes, les millors del món”.

La Crida ha finalitzat amb el concert de l’Orquestra de Plectre “El Micalet”, que ha posat el to musical a l’acte. A partir d’ara, Llíria se sumarà a la festa fallera amb tot un seguit d’actes que conformen l’àmplia i variada programació de les Falles 2019 a la localitat.